Cane waarsku 'befoeterde' All Blacks | Netwerk24
Maar hy beklemtoon die waarskuwing van sy afrigter, Ian Foster, om nie toe te laat dat die emosies Saterdag oorkook nie.
Sam Cane, wat hier die bal teen Argentinië dra, sê die All Blacks sal Saterdag hul emosies teen die Poemas in toom hou. Foto: Getty Images
Die Nieu-Seelanders se dissipline het hulle deur die loop van die reeks in die steek gelaat en Cane se span het nou twee agtereenvolgende nederlae gely. Sou hulle weer teen die Poemas misluk, word hulle die eerste All Black-span sedert 1998 om drie toetse agtereenvolgens te verloor.
"Daar is spanning, 'n amperse befoeterdheid nog die hele week," sê Cane.
"Die leierskorps moes deurlopend verseker dat dinge seepglad verloop. Almal in die groep het seer. Daar is baie van ons wat poog om trots terug in die All Black-trui te plaas."
Foster het Donderdag gesê hy voel die meerderheid van die Drienasies- en Bledisloebekerwedstryde vroeër teen die Wallabies was bederf deur beuselagtige gedrag met die doel om reaksie van teenstanders te lok.
Daar was egter aanduidings ná sy gesprekke met skeidsregters dat Wêreldrugby oorgehaal is om vergelding uit die sport te verwyder, sê hy.
"Die probleem met daardie strategie is dat dit aanhoudend mense aanspoor om vuil te speel om teenstanders uit te lok.
"As dit gebeur moet ons eenvoudig verseker ons bly binne die reëls van die sport."
Cane meen dit is onbegryplik dat skeidsregters die vergelding straf eerder as die oortreding wat dit veroorsaak het, maar sê sy span sal hul emosies in toom hou teen 'n Poemas-span wat ekstra gemotiveerd sal wees weens die dood van die Argentynse sokkerlegende Diego Maradona.
"Ons ken die Argentynse mense, uit my beperkte kennis is ek seker hy (Maradona) was as 'n god beskou," sê Cane. "Ek is seker dit sal hulle baie aansporing verskaf."